Den 9. desember 1941 lå fem britiske marinefartøyer, inkludert troppetransportskipet HMS Prince Charles, klare i Sullom Voe på Shetland. Ombord var ca. 280 soldater fra 6th Commando og Kompani Linge, forberedt på å gjennomføre commandoaksjonen Operasjon Kitbag mot Florø i Sogn og Fjordane. Under armering av håndgranater under dekk på HMS Prince Charles mistet noen en granat. Rolf Dreng plukket opp granaten og løp opp med den, noe som begrenset skadene på både folk og fartøy. Dessverre eksploderte granaten og drepte tre soldater på stedet, inkludert Rolf Dreng og Karl O. Braathen fra Kompani Linge.